
Tisztelt Képviselő-testület!


Martfű város polgármestere 2014. október 12-én került megválasztásra, azóta látja el folyamatosan a polgármesteri tisztséggel kapcsolatos feladatait. 
Az eltelt időszakban munkájának elismeréseként tavaly került sor jutalmazására, három havi illetményének megfelelő, 1.794.900 Ft összeggel.
A közszolgálati tisztviselőkről szóló 2011. évi CXCIX. törvény 225/H § (1) bekezdése alapján:
A képviselő-testület határozatával jutalmat állapíthat meg a polgármesternek meghatározott időszakban végzett munkája értékelése alapján. A jutalom évi mértéke nem haladhatja meg a polgármestert megillető illetmény vagy tiszteletdíj hat havi összegét, amely az esetében maximum 3.589.800 Ft lehet. 

Tisztelt Képviselő-testület!

Dr. Papp Antal polgármester megválasztásától kezdődően a város lakosságának megelégedésére végezte és végzi a munkáját.
Tevékenységének is köszönhetőek azok a megvalósult és a jelenleg még folyamatban lévő fejlesztések, amelyek hosszabb távon javítják a martfűiek életminőségét.

Az eltelt időszakban vezetésével az Önkormányzat folyamatosan eredményesen gazdálkodott, jelentős pénzügyi tartalékot – az idei évben nem kötött tartalékként a tavalyi 135 M Ft-nál többet, 290 M Ft-ot, összes tartalékként a tavalyi 221 908 M Ft-hoz képest 311 000 Ft-ot - képzett, ezzel együtt az önkormányzati törvényben rögzített feladatait is jó színvonalon teljesítette, mellyel biztosította a település folyamatos, kiegyensúlyozott működését. 
A takarékos gazdálkodás eredményeként az önkormányzati költségvetés 2018. évi pénzügyi maradványa tavaly 945 029 000 Ft volt.

A megválasztását követő időszakban az Önkormányzat vagyonának értéke 2 607 466 000 Ft-tal nőtt, így a 2014. december 31-i állapothoz képest a 4.774.615.000 Ft-ról 2018. december 31-ig 7 382.081 000 Ft-ra változott, amely rendkívül jelentős eredmény a város szempontjából.
A költségvetési tervezés során fontos volt a számára, hogy a dologi kiadások évről évre csökkenjenek. Lehetőséget teremtett ezzel arra, hogy további beruházásokra kerülhessen sor, valamint arra is, hogy a minimálbér emelések, valamint a köztisztviselői illetményalap emelés költségeit az Önkormányzat kigazdálkodhassa. A megfelelő bérekkel a létszám gazdálkodási problémák – az országos tendencia ellenére - nálunk kiküszöbölhetőek voltak, amely az önkormányzati intézmények, valamint a Polgármesteri Hivatal megfelelő működtetése szempontjából rendkívüli fontosságú.

A kiadások csökkentése mellett sikerült az önkormányzati bevételek növelését is elérni attól függetlenül, hogy a város számára magas adóbevételt jelentő, nagy összegű helyi adót fizető vállalkozások ebből esetenként jelentősebb összeget visszaigényeltek.
Az éves költségvetéseink alapján a szociális védőhálót a környező településekhez viszonyítva magas színvonalon sikerült fenntartania úgy is, hogy az állami finanszírozás folyamatosan csökkent erre a területre vonatkozóan. 
Az elmúlt évek során számos beruházás koordinálásában, pályázati források felkutatásában végzett kiemelkedő munkát, amely szintén a helybeliek érdekeit szolgálta.
Önkormányzati szinten az épületek energiaellátása korszerűsítésének köszönhetően jelentősen csökkent a villamos áram és a gáz energia felhasználás, bár az időközben bekövetkező díjemelkedések miatt ez nem jelentett megtakarítást, azonban nem is nőtt az erre felhasznált költségvetési forrás összege. 
A beruházások megvalósítására az idei költségvetési rendeletben jelentős összeg, a tavalyi 551 M Ft-nál több, 632 M Ft került betervezésre, ez hatalmas lehetőséget jelent majd az Önkormányzat számára, s amely azt mutatja, hogy jó irányba halad, folyamatos fejlődést mutat a város és nagyon jó színvonalon folyik a gazdálkodás.
Ezt igazolja az előterjesztés mellékletét képező táblázat szerinti beadott és még el nem bírált, valamint a sikeres önkormányzati pályázatok nagy száma is, amely a város működtetésének szinte minden szegmensét lefedi.
A pályázatok eredményeként, valamint saját erőből megvalósított létszámbővítésre is volt lehetőség, amely nagyban segíti majd az Önkormányzatnál a továbbiakban is a magas színvonalú szakmaiság biztosítását, intézményi rehabilitációs foglalkoztatott alkalmazásával pedig további költségvetési megtakarítást is eredményez. 

A polgármester munkájának köszönhetően a kistérséggel való önkormányzati együttműködést új alapokra helyezve, a kapcsolat rendezését követően pozitív elmozdulás történt több területre vonatkozóan az elmúlt években, amelyek azt követően is folyamatosan jól működnek.  (Például: a hulladékgazdálkodás, a személyes gondoskodást nyújtó szociális ellátás, a fogászati ügyeleti ellátásba való bekapcsolódás.) 
Előrelépést jelent az elmúlt évekhez képest a város lakossága színvonalas szórakozási lehetőségeinek önkormányzati finanszírozású rendezvényekkel való bővítése, például az ismét megrendezésre kerülő kiemelt programok: a Kolbásztöltő Fesztivál, a városi Majális, a városi Gyermeknap, a Zöld Tisza Fesztivál, a Mindenki Karácsonya és az ART Mozi folyamatos működtetése. 

Tisztelt Képviselő-testület!

Mindezek alapján javasolom, hogy a munkáját elismerve, a vonatkozó jogszabályi rendelkezés figyelembevételével a Képviselő-testület állapítson meg 3 havi illetményének megfelelő, azaz 1. 794.900 Ft jutalmat Dr. Papp Antal polgármester részére, az alábbi határozati javaslat elfogadásával:

Határozati javaslat:

Martfű Város Önkormányzata Képviselő-testületének

……/2019. (…...) határozata
a polgármester jutalmazásáról

[bookmark: _GoBack]Martfű Város Önkormányzatának Képviselő-testülete megtárgyalta a polgármester jutalmazásáról szóló előterjesztést és az alábbi döntést hozza:

Martfű Város Önkormányzatának Képviselő-testülete Dr. Papp Antal polgármesternek az   eredményes munkája elismeréseként 3 havi illetményének megfelelő, azaz bruttó 1.794.900 Ft összegű jutalmat állapít meg a költségvetés általános tartalékkerete terhére.

Kifizetési határidő: 2019. június 15.
Felelős: Szász Éva jegyző

Erről értesülnek:
1.) J. N. Szolnok Megyei Kormányhivatal, Szolnok,
2.) Dr. Papp Antal, polgármester, Helyben,
3.) Valamennyi Képviselő, Helyben,
4.) Martfűi Polgármesteri Hivatal Pénzügyi és Adóügyi Iroda, Helyben,
5.) Irattár.



M a r t f ű, 2019. május 17.



                                                                                                                           Gonda Istvánné


Látta: Szász Éva jegyző

